IZVEDBENA UREDBA KOMISIJE (EU) 2018/1883

z dne 3. decembra 2018

o spremembi Uredbe (EU) št. 468/2010 o oblikovanju seznama EU plovil, ki opravljajo nezakonit, neprijavljen in nereguliran ribolov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 30 Uredbe,

ob upoštevanju naslednjega:

(1) V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran (illegal, unreported and unregulated – IUU) ribolov, ter postopki za oblikovanje seznama Unije takih plovil (v nadaljnjem besedilu: seznam Unije). V členu 37 navedene uredbe so določeni ukrepi, ki jih je treba sprejeti za ribiška plovila z navedenega seznama.

(2) Seznam Unije je bil oblikovan z Uredbo Komisije (EU) št. 468/2010 (2) in nato spremenjen z izvedbenimi uredbami (EU) št. 724/2011 (3), (EU) št. 1234/2012 (4), (EU) št. 672/2013 (5), (EU) št. 137/2014 (6), (EU) 2015/1296 (7), (EU) 2016/1852 (8) in (EU) 2017/2178 (9).

(3) V skladu s členom 30(1) Uredbe (ES) št. 1005/2008 se plovila, vpisana na sezname plovil IUU, ki jih sprejmejo regionalne organizacije za upravljanje ribištva, vključijo na seznam Unije.

(4) Vse regionalne organizacije za upravljanje ribištva zagotavljajo oblikovanje in redno posodabljanje seznamov plovil IUU v skladu s svojimi zadevnimi pravili (10).

(5) Komisija mora v skladu s členom 30 Uredbe (ES) št. 1005/2008 posodobiti seznam Unije, potem ko od regionalnih organizacij za upravljanje ribištva prejme sezname ribiških plovil, ki so domnevno ali dokazano vpletena v ribolov IUU. Ker je Komisija od regionalnih organizacij za upravljanje ribištva prejela nove sezname, bi bilo treba zdaj posodobiti seznam Unije.

(6) Glede na to, da je lahko isto plovilo navedeno pod različnimi imeni in/ali zastavami, odvisno od časa, ko je bilo vključeno na sezname regionalnih organizacij za upravljanje ribištva, bi moral posodobljeni seznam Unije vsebovati ta različna imena in/ali zastave, kakor so jih zabeležile ustrezne regionalne organizacije za upravljanje ribištva.

(7) Plovili „Itziar II“ (11) in „Tchaw“ (12), ki sta trenutno vključeni na seznam Unije, sta bili umaknjeni s seznama Komisije za ohranjanje živih morskih virov na Antarktiki (CCAMLR), saj sta bili umaknjeni iz obratovanja. Navedeni plovili bi bilo zato treba umakniti s seznama Unije, čeprav še nista bili črtani s seznama Generalne komisije za ribištvo v Sredozemlju (GFCM).

(8) Plovilo „Xin Shi Ji 16“ (13), ki je trenutno vključeno na seznam Unije, je bilo umaknjeno s seznama Medameriške komisije za tropske tune (IATTC) v skladu z resolucijo C-15-01 navedene regionalne organizacije za upravljanje ribištva. Navedeno plovilo bi bilo zato treba umakniti s seznama Unije, čeprav še ni bilo črtano s seznama Mednarodne komisije za ohranitev tunov v Atlantiku (ICCAT).

(9) Uredbo (EU) št. 468/2010 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1 Del B Priloge k Uredbi (EU) št. 468/2010 se nadomesti z besedilom iz Priloge k tej uredbi.

Člen 2 Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. decembra 2018 Za Komisijo Predsednik Jean-Claude JUNCKER

(1) UL L 286, 29.10.2008, str. 1.

(2) UL L 131, 29.5.2010, str. 22.

(3) UL L 194, 26.7.2011, str. 14.

(4) UL L 350, 20.12.2012, str. 38.

(5) UL L 193, 16.7.2013, str. 6.

(6) UL L 43, 13.2.2014, str. 47.

(7) UL L 199, 29.7.2015, str. 12.

(8) UL L 284, 20.10.2016, str. 5.

(9) UL L 307, 23.11.2017, str. 14.

(10) Zadnje posodobitve: CCAMLR: seznam NCP plovil IUU, sprejet na 37. letnem zasedanju CCAMLR-XXXVII od 22. oktobra do 2. novembra 2018; GFCM: seznam plovil IUU, sprejet na 41. zasedanju od 16. do 20. oktobra 2017; IATTC: seznam za leto 2017, sprejet na 93. zasedanju IATTC 24. avgusta ter od 27. do 30. avgusta 2018; ICCAT: seznam plovil IUU za leto 2017, sprejet na 25. zasedanju Komisije od 14. do 21. novembra 2017; IOTC: seznam IOTC plovil IUU za leto 2018, odobren na 22. zasedanju IOTC od 21. do 25. maja 2018; NAFO: seznam NAFO plovil IUU, sprejet na 40. letnem zasedanju od 17. septembra do 21. septembra 2018; NEAFC: seznam plovil IUU B AM 2017–2018, kakor je bil sprejet na 36. letnem zasedanju od 13. do 17. novembra 2017; NPFC: seznam NPFC plovil IUU, sprejet na 4. zasedanju Komisije od 3. do 5. julija 2018; SEAFO: seznam SEAFO plovil IUU, sprejet na 14. letnem zasedanju Komisije od 27. do 30. novembra 2017; SIOFA: seznam SIOFA plovil IUU, sprejet na 5. zasedanju pogodbenic od 25. junija do 29. junija 2018; SPRFMO: seznam plovil IUU za leto 2018, sprejet na 6. zasedanju Komisije od 30. januarja do 3. februarja 2018; WCPFC: seznam WCPFC plovil IUU za leto 2018, ki je v veljavi od 7. februarja 2018, sprejet na 14. rednem zasedanju Komisije od 3. do 7. decembra 2017.

(11) Identifikacijska številka ladje IMO: 6803961.

(12) Identifikacijska številka ladje IMO: 6818930.

(13) Reference regionalne organizacije za upravljanje ribištva: 20140001 [ICCAT] in 15579 [IATTC].